Pa in hof vir seun se moordJacques Ferreira (Foto: Verskaf) ’n Man van Benoni aan die Oos-Rand het vandeesweek in die plaaslike landdroshof verskyn in verband met die moord op sy volwasse seun. Allen Ferreira is in hegtenis geneem kort nadat sy seun Jacques Ferreira (42) Sondagoggend op die perseel waar pa én seun woon, doodgeskiet is. Jacqui de Klerk, ’n goeie vriendin van Jacques, sê daar was na bewering die betrokke oggend ’n woordewisseling tussen Allen en Jacques. Kapt. Kay Makhubele, woordvoerder van die polisie, sê egter die motief vir die moord is in dié stadium nog onbekend. Die polisie ondersoek ’n saak van moord. Volgens Makhubele is die saak tot 9 April uitgestel vir verdere ondersoek. De Klerk het Vrydagoggend aan Maroela Media gesê Jacques het ten tyde van sy dood by ’n sekerheidsmaatskappy in Edenvale gewerk. “Hy was ’n wonderlike mens. Hy was een van die min mense vir wie jy dadelik lief geword en geheg aan geraak het … Ek kan nie beskryf watter leemte hy as vriend en kollega laat nie. Hy was die go to guy gewees. Almal het altyd na Jacques toe gehardloop. Hy het altyd almal probeer help.” Jacques word oorleef deur sy verloofde, drie seuns, ma en suster. Die familie wou nie vanoggend kommentaar lewer rakende die voorval nie.